《四江口吊程忠悯学启》
清代·陈元鼎

微风引轻桡，舟出四江口。推窗延远瞩，晴色横广亩。

侧闻程将军，于此殄群丑。合围气不挠，转斗勇逾赳。

我如哮虎阚，彼已鋋鹿走。杀贼数万人，积尸等冈阜。

自兹贼胆落，坚城取唾手。迅扫恢全疆，不待一载后。

此战开先声，论功实称首。余威积草木，飒飒犹怒吼。

方今厚酬庸，群公各圭卣。伤哉殉马革，英雄先骨朽。

时来事竟成，数尽名空寿。鼙鼓兴遐思，余慨落樽酒。

作者简介：清浙江钱塘人，字实庵，号芰裳。道光二十七年进士。官编修。以词名道光咸丰间。其词作擅以闲情抒孤抱。有《鸳鸯宜福馆吹月词》、《实庵存稿》。